**Elnökségi ülés**

ELTE BGGyK HÖK

1097 Budapest, Ecseri út 3. A/61 Hallgatói iroda

2015. március 2. 16:00

Jelenlévők: 9 fő

Mandátummal rendelkezik: 7 fő

Az EB képviseletében: Hegedüs Huba, Zatykó Nóra

Az Ellenőrző Bizottság megállapította, hogy az ülés határozatképes.

Jegyzőkönyvvezető: Hegedüs Huba

A napirendi pontok előzetesen kiküldésre kerültek, melyeket az elnökség egyhangúlag elfogadott. Márkus Mariann az ülést 16:00-kor megnyitotta.

**Napirend:**

1. **Beszámolók**

Márkus Mariann beszámolt a rendezvényes közbeszerzésről. Az eddigiekhez képest az eljárás lefolytatása sokkal körülményesebb és komplexebb lesz. Márkus Mariann szerint a közbeszerzés a sikeresség érdekében sokkal nagyobb körültekintést és szorosabb együttműködést igényel, mellyel az elnökségi tagok teljes mértékben egyetértettek. Megalakul a hallgatók új külföldi ösztöndíját koordináló és felügyelő egyetemi szervezet, az ESN ELTE. A Hallgatói Önkormányzatok Országos Konferenciájának Küldöttgyűlésében az ELTE az eddigi 34 mandátumához képest a hallgatói létszám megnövekedése miatt 1 többlet mandátumhoz jutott, melyet az Egyetemi Hallgatói Önkormányzat döntése értelmében a BGGyK kapott meg. Az Egyetemi Hallgatói Önkormányzat Küldöttgyűlésén elfogadásra került a Kar új Alapszabálya. Márkus Mariann köszönetét fejezte ki mindenkinek, aki közreműködött az Alapszabály kidolgozásában. A Kar Alapszabályán kívül minden részönkormányzat dokumentumát is jóváhagyta a Küldöttgyűlés. Az előzetesen javításra és átgondolásra javasolt részeket érintő feladatokat maradéktalanul elvégezték. Varga Fanni szociális alelnök a tanulmányi ösztöndíjakról tájékoztatta az elnökséget. A hallgatók 48%-a kap a 2014/2015. tanév tavaszi félévében ösztöndíjat. Az ösztöndíjkeret a múlt félévhez képest jelentősen csökkent, így számszerűen kevesebben részesülnek ebben a félévben ösztöndíjban. A szociális ösztöndíjakkal kapcsolatban, az EHSZÖB ülésen felvetülő alternatív pályázási rendszer megoldási ötleteit is ismertetette.

1. **Tavaszi választások**

Márkus Mariann tájékoztatója alapján az Egyetem Szenátusa várhatóan március 9-i ülésén jóváhagyja a megújuló Alapszabályt, melynek ezt szabályozó szegmensei értelmében az eddigi eljárásmód helyett (elnök és csapata indul, azaz, amennyiben az elnöknek bizalmat szavaz a Küldöttgyűlés, az elnökjelölttel induló tisztségviselő jelöltek is tisztségbe lépnek vele együtt) a Küldöttgyűlés minden tisztségviselő jelöltről külön dönt. A jelöltség feltétele egy előzetesen benyújtott pályázat, valamint egy programtervezet, melynek az elvégezni kívánt változtatásokat, módszereket és munkaformákat kell tartalmaznia. A leköszönő, illetve újra induló tisztségviselőknek kötelességük elkészíteni az elmúl időszak óta történt és elvégzett munkát magába foglaló beszámolójukat, melyet a Küldöttgyűlés során kell bemutatniuk, illetve a Küldöttgyűlés tagjai számára előzetesen el kell juttatni.

1. **Vezetőképző**

Boronyák Ilona gazdasági alelnök tájékoztatója a tervezett kari vezetőképzőről. Az előzetesen március 20-ra, Velencére tervezett vezetőképző a fenntartó által közölt technikai okok miatt nem kerül megrendezésre a helyszínen. Az elnökség tagjaitól kérte, hogy esetleges helyszíneket ismertessenek és osszák meg az észrevételeiket annak érdekében, hogy a tervezett időpontban kivitelezhető legyen a képzés. Márkus Mariann is ötletelésre szólította fel az elnökség tagjait. A technikai okokról bővebb tájékoztatót a fenntartó nem biztosított a Hallgatói Önkormányzat számára.

1. **MAB látogatás**

A Magyar Akkreditációs Bizottság Látogató Bizottságának (továbbiakban MAB-LB) tevékenységéről Márkus Mariann tájékoztatta az elnökséget. A MAB-LB március 11-én szeretne egy kötetlenebb beszélgetést folytatni a Kar hallgatóival a képzéssel kapcsolatban, melyen mind a BA, MA, nappali-, és levelező tagozatnak képviselnie kellene magát. Dr. Zászkaliczky Péter dékán úr kérését Losoncz Mária, kari hivatalvezető elektronikus formában továbbította Márkus Mariannak, aki a levél tartalmát ismertette az elnökséggel. A hallgatói létszámot illetően kérte az elnökség tagjait, hogy tájékoztassák évfolyamtársaikkal a MAB-LB látogatásáról, valamint szorgalmazzák részvételüket a kerekasztal beszélgetésen.

1. **Sport-és egészségnap, gólyabál**

Kopócs Mátyás rendezvényszervező referens beszámolója a Bárczi TTK Gólyabál szervezésének jelenlegi állásáról, valamint Wiesner Fanni sportügyekért felelős megbízott beszámolója a kari Sport- és Egészségnapról. Wiesner Fanni az április 16-án megrendezésre kerülő Sport- és Egészségnappal kapcsolatban ismertette az előzetes ötletelés eredményeit, a tervezett programelemeket, valamint kérte az elnökség aktív segítségét a rendezvény lebonyolításában. Kopócs Mátyás az április 10-re tervezett Gólyabállal kapcsolatban elmondta, hogy a jegyértékesítéssel kapcsolatban kisebb problémák adódtak. A Karon való jegyértékesítés jelentős plusz költséggel járna, azonban elképzelhetetlennek tartja, hogy mint rendező Kar, a Bárczin ne legyen módjuk a hallgatóknak személyesen jegyet vásárolni. Alternatív megoldásként felvetült az online jegyértékesítés, azonban ennek a rendszernek a kivitelezése a rendezvény időpontja miatt több szempontból kérdéses. További egyeztetések szükségesek a jegyértékesítésekkel kapcsolatban. A rendezvénynek jelen állás szerint szponzori háttere még elég szűk körű, azonban több opcionális, külső lehetőségről számolt be. Megrendezésre kerül a bálkirály és -királynő választás, melyre online felületen lehet leadni majd a nevezéseket. A végső győztest a közösségi oldalon létrehozott esemény felületén begyűjtött szavazatok alapján választják meg. A nevezésnek egyetlen feltétele, hogy a jelentkezőnek vagy a TTK, vagy a BGGyK elsőéves hallgatójának kell lennie.

1. **Seniorkoordinátor választás**

A Hallgatói Önkormányzat által kiírt seniorkoordinátor pályázatra egy érvényes pályázat érkezett be, melyet Herpai Júlia, a Kar harmadéves hallássérültek pedagógiája, valamint látássérültek pedagógiája szakirányos hallgatója nyújtott be. A leköszönő Váradi Fruzsina szóbeli támogatását fejezte ki Herpai Júlia felé. A pályázatával kapcsolatosan elmondta, hogy szeretné folytatni Fruzsina munkáját, illetve szeretné a seniorok képzését sokkal gyakorlatiasabbá tenni. Meglátása szerint a matematika szakos hallgatókkal a kapcsolat kiegyensúlyozott, így a velük való munka gördülékenynek ígérkezik. Ezt kiegészítendően elmondta, hogy szeretne több közös találkozási lehetőséget biztosítani a kari seniorok, valamint a matekos mentorok számára, így elősegítve a sikeres együttműködést, valamint megkönnyítve a későbbi páralkotást. Az elnökségi tagok által feltett kérdésekre kielégítő és pontos válaszokat adott. Váradi Fruzsina meglátása szerint Júlia személyisége, tapasztalata és kitartása teljes mértékben alkalmassá teszik a tisztség betöltésére. A szavazás titkos volt, minden mandátummal rendelkező elnökségi tag szavazólapon fejezte ki véleményét. A szavazást az Ellenőrző Bizottság képviseletében Hegedüs Huba, EB tag felügyelte. A szavazat számlálására Hegedüs Huba mellé az elnökség két, mandátummal nem rendelkező jelenlévőt, Wiesner Fannit, valamint Váradi Fruzsinát jelölte. A szavazatok összesítését követően Hegedüs Huba ismertette az ELTE BGGyK HÖK elnökségének döntését, miszerint Herpai Júliát 6 leadott, érvényes, igen szavazattal megválasztották a kari HÖK új senior-koordinátorának. Herpai Júlia köszönetét fejezte ki az elnökség bizalmáért.

1. **Egyebek**

Márkus Mariann még egyszer emlékeztette az elnökség tagjait a MAB LB hallgatói beszélgetésével kapcsolatos teendőkre. Az elnökség más tagjának, illetve a jelenlévőknek nem volt más, kiegészítő információja.

Márkus Mariann az ülést 18:25-kor lezárta.

BGGYK HÖK elnök EB elnök

Jegyzőkönyvvezető